**ΟΜΙΛΙΑ ΤΕΛΕΤΗΣ ΒΡΑΒΕΥΣΗΣ ΜΑΘΗΤΙΚΟΥ ΔΙΑΓΩΝΙΣΜΟΥ –**

**20 Ιουνίου 2023 – 9.30 πμ Αίθουσα εκδηλώσεων Υπουργείου Παιδείας**

Τατιάνα Ζαχαριάδου Μέλος της Ανεξάρτητης Αρχής κατά της Διαφθοράς

Η Ανεξάρτητη Αρχή κατά της Διαφθοράς ιδρύθηκε με τον Νόμο 19(Ι) (2022) και ξεκίνησε την λειτουργία της τον Ιούλιο 2022. Η Αρχή δέχεται καταγγελίες από πολίτες για πράξεις που συνιστούν διαφθορά μεταξύ των πολιτών του δημόσιου και του ευρύτερου Δημόσιου Τομέα. Χειρίζεται επίσης τον Νόμο και διαδικασίες του Lobbying.

Μεταξύ άλλων, η Αρχή είναι υπεύθυνη ούτως ώστε να διασφαλιστεί με τον καλύτερο τρόπο, η υλοποίηση, διαχείριση και αξιολόγηση του Εθνικού Στρατηγικού Σχεδίου κατά της Διαφθοράς.

 Το άρθρο 7 του πιο πάνω νόμου προνοεί την επίβλεψη και καθοδήγηση της εκπαίδευσης για θέματα διαφθοράς στον δημόσιο, ευρύτερο δημόσιο τομέα καθώς και την ευαισθητοποίηση του κοινού. Σε αυτό το πλαίσιο εμπίπτει και ο διαγωνισμός που έχετε λάβει μέρος του Υπουργείου Παιδείας για την Διαφθορά, και είμαι ιδιαίτερα χαρούμενη που παρευρίσκομαι εδώ για να συγχαρώ τους βραβευθέντες.

Δίνουμε ιδιαίτερη σημασία στην εκπαίδευση των νέων και την ευαισθητοποίηση τους για την διαφθορά και την διαφάνεια γιατί οι νέοι είναι το μέλλον μας και πάντα ελπίζουμε, και δουλεύουμε για μια καλύτερη κοινωνία για τις επόμενες γενιές. Μελλοντικός στόχος είναι να ενσωματωθούν στα εκπαιδευτικά προγράμματα, θέματα διαφθοράς, σε επιλεγμένα μαθήματα της Μέσης και Ανώτερης Εκπαίδευσης.

Πως εξηγείς σε ένα παιδί τι είναι ακεραιότητα; Για να είσαι σίγουρος ότι κατάλαβε αυτή την έννοια που είναι δυσνόητη ακόμη και στους μεγάλους. Συνηθίζουμε να χρησιμοποιούμε ένα απλό και κατανοητό ορισμό.

**Ακεραιότητα** είναι όταν κάνεις το σωστό ακόμη και όταν δεν σε βλέπει κανένας.

**Η Ακεραιότητα**, η **Διαφάνεια** και η **Λογοδοσία** αποτελούν τα θεμέλια κάθε Δημοκρατικής κοινωνίας.

Αυτές τις διαχρονικές αξίες θέλουμε να συστήσουμε στους μαθητές και τις μαθήτριες όλων των βαθμίδων στην εκπαίδευση. Έχετε καλεστεί μέσω αυτού του διαγωνισμού να εκφραστείτε για έννοιες που σας είναι γνωστές στην καθημερινότητα σας αλλά δύσκολο να τις εκφράσετε.

Να ξέρετε ότι τα προβλήματα που αντιμετωπίζετε στο σχολείο όπως ο εκφοβισμός η βία η διάκριση στην διαφορετικότητα η έλλειψη σεβασμού το ψέμα κλπ , μεγαλώνοντας ,και μπαίνοντας στην κοινωνία, πολλαπλασιάζονται και γίνονται προβλήματα **Διαφθοράς.** Ένα από τα σημαντικότερα προβλήματα παγκοσμίως, με πολλαπλές και σοβαρές συνέπειες για την κοινωνική, οικονομική και πολιτική ζωή μιας χώρας.

Θα ήθελα να τονίσω ότι ο ρόλος των εκπαιδευτικών για ενημέρωση στα πιο πάνω θέματα είναι τεράστιος. Οι ίδιοι οι εκπαιδευτικοί πρέπει να εκπαιδευτούν κατάλληλα, να γνωρίζουν ότι τα θέματα της διαφθοράς σχετίζονται κυρίως με την κατάχρηση εξουσίας του δυνατού και εκμετάλλευση των αδυνάτων. Να μεταδώσουν στα παιδιά δεξιότητες όπως ο έλεγχος του θυμού, η επίλυση των διαφορών, η εν συναίσθηση και η ικανότητα λήψης αποφάσεων κυρίως μέσα από την ηθική. Με αυτό τον τρόπο, μέσα από τα χρόνια, να αλλάξει η κουλτούρα μας που σχετίζεται με αυτονόητα προνόμια αυτών που βρίσκονται σε θέση εξουσίας.

Ο Β΄Παγκύπριος Μαθητικός Διαγωνισμός με τον γενικό τίτλο ‘’ Οι επιπτώσεις της διαφθοράς στην ζωή μας΄΄ ήταν η αφορμή για τους εκπαιδευτικούς να ενημερώσουν και να ευαισθητοποιήσουν τους μαθητές για το θέμα, και αφορμή για τους μαθητές να ενημερωθούν, να προβληματιστούν και να εκφραστούν ποικιλοτρόπως για τα θέματα της διαφθοράς.

Όλες οι κατηγορίες τέχνης και έκφρασης όπως η ποίηση, η αρθρογραφία, εικαστική δημιουργία, το τραγούδι και η δραματοποίηση είναι εξίσου σημαντικές και δίνουν την ευκαιρία στους μαθητές μέσω της δημιουργίας τους να προβληματιστούν και να προβληματίσουν.

Θέλω να συγχαρώ όλα τα παιδιά που έλαβαν μέρος στον διαγωνισμό και ιδιαίτερα τους βραβευθέντες. Σας παροτρύνω να συνεχίσετε να ενημερώνεστε να προβληματίζεστε, και να κάνετε ότι περνά από το χέρι σας για να βάλετε ένα λιθαράκι ενάντια στην διαφθορά.

Εμείς σαν Αρχή κατά της Διαφθοράς θα συνεχίσουμε με τον ίδιο ζήλο που αρχίσαμε να καταγγέλλουμε, να αξιολογούμε και να ενημερώνουμε τον δημόσιο τομέα και το κοινό για τα θέματα Διαφθοράς.